**PRELIMINARNI REZULTATI POSLOVANJA PODUZETNIKA U RH U 2019. GODINI**

Zaključno s 2. srpnja o. g. u Registru godišnjih financijskih izvještaja evidentirani su i obrađeni godišnji financijski izvještaji 131 701 poduzetnika, obveznika poreza na dobit (bez banaka, osiguravajućih društava i drugih financijskih institucija). Obrada godišnjih financijskih izvještaja za statističke i dr. potrebe za 2019. godinu, koji su zaprimljeni u zakonom propisanom roku (30. lipnja), nije završena te su u kratkoj analizi prezentirani preliminarni rezultati za navedeni skup poduzetnika, koji su u 2019. godini imali 958 430 zaposlenih (prema satima rada), što je 44 080 zaposlenih (4,8%) više u odnosu na 2018. godinu.

Ostvareni su ukupni prihodi u iznosu od 789,6 milijardi kuna i ukupni rashodi u iznosu od 751,5 milijardi kuna. U odnosu na 2018. godinu, ukupni prihodi veći su za 7,9%, a ukupni rashodi za 8,1%. Prihod od izvoza ostvario je 18 991 poduzetnik (14,4%), u iznosu od 124,6 milijardi kuna, što je u usporedbi s 2018. godinom rast izvoza od 6,2%. U istom razdoblju vrijednost uvoza je 121,5 milijardi kuna te trgovinski suficit iznosi 3,2 milijarde kuna. Dobit razdoblja, u iznosu od 48,5 milijardi kuna, ostvarilo je 88 006 poduzetnika (66,8%), dok je gubitak razdoblja od 18,6 milijardi kuna, iskazalo 43 695 poduzetnika (33,2%). U odnosu na 2018. godinu, poduzetnici su ostvarili 6,1% veću dobit razdoblja uz istovremeno povećanje gubitka razdoblja za 13,6%. To je rezultiralo ostvarenjem konsolidiranog financijskog rezultata – neto dobiti od 29,9 milijardi kuna, što je za 1,9% više u odnosu na 2018. godinu (29,3 milijarde kuna). U novu dugotrajnu imovinu u 2019. godini investiralo je 12 120 poduzetnika (9,2%) i to 22,3 milijarde kuna, što je povećanje od 14,1% u odnosu na 2018. godinu. Prosječna mjesečna neto obračunata plaća zaposlenih kod poduzetnika u 2019. godini iznosila je 5.765 kuna, što je 3,0% više u odnosu na 2018. godinu (5.598 kuna).

**Tablica 1. Preliminarni[[1]](#footnote-1) financijski rezultati poslovanja poduzetnika RH u 2019. i usporedba s 2018. godinom**

*(iznosi u tisućama kuna, plaće u kunama)*

|  |  |  |  |
| --- | --- | --- | --- |
| **Opis** | **2018.** | **2019.** | **Indeks 2019./2018.** |
| Broj poduzetnika | - | 131.701 | - |
| Broj zaposlenih  | 914.350 | 958.430 | 104,8 |
| Ukupni prihodi  | 731.718.575 | 789.566.079 | 107,9 |
| Ukupni rashodi  | 695.121.857 | 751.460.621 | 108,1 |
| Dobit prije oporezivanja  | 52.971.705 | 56.718.913 | 107,1 |
| Gubitak prije oporezivanja  | 16.374.987 | 18.613.447 | 113,7 |
| Porez na dobit  | 7.300.905 | 8.238.954 | 112,8 |
| Dobit razdoblja  | 45.671.318 | 48.463.311 | 106,1 |
| Gubitak razdoblja  | 16.375.508 | 18.596.813 | 113,6 |
| **Konsolidirani financijski rezultat (dobit ili gubitak razdoblja)** | **29.295.813** | **29.866.504** | **101,9** |
| Izvoz  | 117.335.294 | 124.623.937 | 106,2 |
| Uvoz  | 115.147.204 | 121.464.380 | 105,5 |
| Trgovinski saldo (izvoz minus uvoz)  | 2.188.090 | 3.159.557 | 144,4 |
| Investicije u novu dugotrajnu imovinu | 19.544.293 | 22.295.691 | 114,1 |
| Prosječne mjesečne neto plaće po zaposlenom  | 5.598 | 5.765 | 103,0 |

*Izvor podataka: Financijska agencija, info.BIZ servis*

I dalje je najviše poduzetnika u trgovini (27 982) koji su ostvarili i najveći ukupan prihod (272,4 milijarde kuna), dok je kod poduzetnika u prerađivačkoj industriji najviše zaposlenih (242 197), 2,5% više nego 2018. godine.

Promatrano po veličini poduzetnika, najviše je mikro poduzetnika 118.015 (udio 89,6%), malih je 11 812 (udio 9,0%), srednjih 1503 (udio 1,1%), a velikih 371 (udio 0,3 %). Mikro poduzetnici godinu su zaključili s neto gubitkom od 661,7 milijuna kuna, dok su preostale tri skupine iskazale dobit. Neto dobit malih poduzetnika iznosila je 8,4 milijarde kuna, srednjih poduzetnika 7,0 milijardi kuna, a velikih 15,1 milijardu kuna.

U županiji Grad Zagreb sjedište ima najviše poduzetnika, njih 44 595, što je 33,9% od ukupnog broja poduzetnika u RH. Ukupni prihodi, izraženo u postocima, najviše su rasli na razini Šibensko-kninske (20,8%), neto dobit na razini Primorsko-goranske (64,7%), dok je broj zaposlenih najviše rastao u Vukovarsko-srijemskoj županiji (12,4%).

Najveći prihod u 2019. godini, prema preliminarnim podacima iz do sada obrađenih godišnjih financijskih izvještaja, ostvarila je INA d.d., u iznosu od 21,6 milijardi kuna, dok je HEP d.d. ostvario najveću dobit razdoblja u iznosu od 1,1 milijarde kuna, a najviše zaposlenih imao je KONZUM plus d.o.o. (9362).

1. Stanje obrade godišnjih financijskih izvještaja od 2. srpnja 2020. godine. [↑](#footnote-ref-1)